Virallinen lehti nro C 313 , 12/10/1998 s. 0172



B4-0835, 0863, 0865 ja 0868/98 Päätöslauselma maailmanlaajuisesta talous- ja rahoituskriisistä Euroopan parlamentti, joka - ottaa huomioon 28. tammikuuta 1998 käymänsä keskustelun Kaakkois-Aasian taloudellisesta kriisistä, - ottaa huomioon 12. maaliskuuta 1998 antamansa päätöslauselman ASEM-prosessista (Euroopan ja Aasian suhteet) ((EYVL C 104, 6.4.1998, s. 217.)), - ottaa huomioon G7-maiden valtiovarainministerien ja keskuspankkien johtajien 14. syyskuuta 1998 antaman julkilausuman, A. on erittäin huolestunut siitä, että Thaimaan bahtin devalvointi kesäkuussa 1997 aloitti rahoituskriisin, joka on leviämässä Kaakkois-Aasiasta Itä-Aasiaan, Japaniin, Venäjälle ja Latinalaiseen Amerikkaan, B. ottaa huomioon, että tämä rahoituskriisi on kehittymässä maailmanlaajuiseksi talouskriisiksi, jolla on vakavia poliittisia ja yhteiskunnallisia seurauksia monissa maissa; 1. On huolestunut siitä, että rahoitusmarkkinat ovat nyt maailmanlaajuistuneet, eivätkä ne ole enää tehokkaan kansainvälisen sääntelyn ja valvonnan alaiset; korostaa siksi tarvetta perustaa todellisia kansainvälisiä sääntely- ja valvontaelimiä; uskoo, että tämä voitaisiin toteuttaa tarkistamalla olemassa olevien instituutioiden, kuten Kansainvälisen valuuttarahaston, BIS:n ja WTO:n tehtäviä; kehottaa kansainvälistä yhteisöä suorittamaan kiireellisesti tämänkaltaisen tarkistuksen; 2. Korostaa, että kaupan vapauttamisen jatkaminen ja ylikansalliset investoinnit ovat yhä paras tapa hoitaa kriisiä ja vakuuttaa tukevansa edelleen kansainvälisten kauppasuhteiden sopusointuista kehitystä vapaan maailmantalouden oloissa; 3. Toistaa edellä mainitussa 12. maaliskuuta 1998 antamassaan päätöslauselmassa ilmaisemansa näkemyksen, jonka mukaan neuvoston ja komission olisi tehtävä ehdotuksia, jotka koskevat kansainvälisen talous- ja rahoitusjärjestelmän sääntelemistä kansainvälisesti tarkoituksena ehkäistä tämänkaltaisen kriisin toistuminen; katsoo, että näihin ehdotuksiin olisi sisällyttävä: - kansainvälisten rahoituslaitosten uudistaminen tehostamalla niiden seurantatehtäviä avoimuuden lisäämiseksi markkinoiden toiminnassa, erityisesti rahoitustietojen levitystä koskevien sääntöjen osalta - laadukkaampien ja täydellisempien rahoitustietojen julkaiseminen, jotta pääomamarkkinat toimisivat paremmin ja avoimemmin - rahoitusalan valvonnan laadun parantaminen sekä lainanantajan että -saajan kannalta parantamalla luottoriski-indikaattoreita ja ulottamalla valvonta myös muihin rahoituslaitoksiin kuin pankkeihin - pankkialan sääntelyn parantaminen ja lyhytaikaisen luotonannon sekä keinottelun valvonta; 4. Uskoo rahoitusmarkkinoiden globaalistumisen merkitsevän sitä, että pääomien valvonta ei ole pitkän tähtäimen ratkaisu, mutta tunnustaa, että nykyisessä epävakaassa poliittisessa tilanteessa valvonta saattaa olla välttämätöntä Venäjän talouden ja väestön suojelemiseksi; 5. On tietoinen riskeistä, joita pääomaliikkeitä ja kauppaa koskeviin protektionistisiin toimiin liittyy, kun niitä käytetään yleisenä keinona ratkaista taloudellisia ja rahoitusalan ongelmia; 6. Korostaa, että EU on jo myöntänyt laajamittaista rahoitusta IMF:n Aasiaan antamille lainoille ja se voi jatkossakin olla tärkeä rahoittaja; uskoo, että euron käyttöönoton valmistelu on ollut päätekijä valuuttojen epävakauden estämisessä euroalueella, ja painottaa, että yhteisen rahapolitiikan myötä euroalueen maiden tulee olemaan tarpeen osallistua aiempaa merkittävämmällä panoksella maailmantalouteen vaikuttavien rahoitusmarkkinakriisien ratkaisemiseen; 7. Korostaa tässä yhteydessä, että on äärimmäisen tärkeätä kiinnittää huomiota euroalueen ja EU:n etujen riittävään kansainväliseen edustukseen erityisesti kansainvälisten instituutioiden osalta; 8. Korostaa sitä, että maailmantalouden kohtalo riippuu nyt suurelta osin Yhdysvaltojen ja EU:n kehityksestä ja että taantuma näissä talouksissa vaikuttaisi tuhoisasti maailman kokonaistuotantoon; korostaa sen vuoksi sitä, että EKPJ:n ja Yhdysvaltojen keskuspankin valuuttapolitiikkaa koordinoidaan tarkoituksena välttää valuuttapoliittiset erehdykset, jotka voisivat vaikuttaa kielteisesti nykyisiin kasvunäkymiin; 9. Painottaa EU:n olevan valmis antamaan mahdollisesti tarvittavaa teknistä ja muuta apua kriisiin ajautuneille maille; 10. Toivoo, että tässä päätöslauselmassa esitettyjä uudistusehdotuksia pohditaan vakavasti 22 johtavasta teollisuusmaasta ja kasvavien talouksien maasta muodostuvan ryhmän kokouksessa, joka on määrä pitää lokakuun alussa; 11. Ehdottaa että, Euroopan parlamentti, neuvosto ja komissio käyvät todellista vuoropuhelua tulevina kuukausina sen määrittelemiseksi, miten EU voi osallistua maailman talous- ja rahoitusjärjestelmän uudistamiseen; 12. Kehottaa puhemiestään välittämään tämän päätöslauselman komissiolle, neuvostolle, 22:n johtavan teollisuusmaan muodostaman ryhmän hallituksille sekä Kansainvälisen valuuttarahaston ja Maailmanpankin pääjohtajille.